Julius Hartmann
Julius Hartmann, 11.11.1881-6.11.1951, dansk fysiker, professor i teknisk fysik ved Polyteknisk Læreanstalt fra 1929, medlem af Akademiet for de Tekniske Videnskaber fra 1937. Hartmann udførte omfattende teoretiske og eksperimentelle arbejder med strømning af kviksølv i rør under påvirkning af et magnetfelt vinkelret på røret. Hermed lagde han grundlaget for magnetohydrodynamikken, der langt senere blev af afgørende betydning for plasmafysikken. Hartmann har desuden givet værdifulde bidrag til hydrodynamikken og akustikken.